Ir-rapport tal-Kummissjoni Ewropea ppubblikat illum jikkonferma ż-żieda kontinwa tal-ostakli li jiltaqgħu magħhom il-kumpaniji Ewropej fis-swieq barranin. Bis-saħħa tar-rispons qawwi tal-UE, 123 ostaklu bħal dawn ġew eliminati sa mill-bidu tal-mandat attwali tal-Kummissjoni, li ppermetta aktar minn EUR 6 biljun ta' esportazzjonijiet żejda fl-2018. L-aħħar edizzjoni tar-Rapport dwar l-Ostakoli għall-Kummerċ u l-Investiment (Trade and Investment Barriers Report — TIBR) jidentifika 45 ostaklu għall-kummerċ ġdid stabbiliti f'pajjiżi barra l-UE fl-2018, u b'hekk l-għadd totali laħaq rekord ta' 425 miżura f'59 pajjiż differenti, li jiswew lin-negozji tal-UE biljuni ta' euro kull sena. Il-Kummissarju għall-Kummerċ Cecilia Malmström qalet: “Fil-kuntest kumpless li għandna llum b'għadd dejjem jikber ta' tensjonijiet kummerċjali u miżuri protezzjonisti, l-UE għandha tibqa' tiddefendi l-interessi tal-kumpaniji tagħha fis-swieq globali. L-iżgurar li r-regoli eżistenti jiġu rispettati huwa ta' importanza kbira. Bis-saħħa ta' interventi ta' suċċess, 123 ostaklu li jfixklu l-opportunitajiet ta' esportazzjoni tal-UE tneħħew sa minn meta ħadt il-kariga tiegħi lejn l-aħħar tal-2014. Meta naħdmu fuq problemi speċifiċi rappurtati mill-kumpaniji tagħna, jirnexxielna nwasslu benefiċċji ekonomiċi ekwivalenti f'valur għal dawk miġjuba mill-ftehimiet kummerċjali tal-UE. Dawn l-isforzi ċertament għandhom ikomplu.” Iċ-Ċina u r-Russja qegħdin fil-quċċata tal-lista ġenerali, u żammew rispettivament 37 u 34 miżura problematika ta' kummerċ. Il-maġġoranza tal-impatt għall-esportazzjonijiet tal-UE ġejja minn miżuri introdotti miċ-Ċina, l-Istati Uniti, l-Indja u l-Alġerija. Dawn jikkonċernaw 80 % tal-esportazzjonijiet kollha tal-UE affettwati minn miżuri ġodda u jiffukaw l-aktar fuq is-setturi tal-azzar, l-aluminju u t-Teknoloġija tal-Informazzjoni u l-Komunikazzjoni (ICT). L-isforzi tal-UE biex tinforza r-regoli kummerċjali internazzjonali eżistenti qed jipprovdu riżultati ċari. Filwaqt li tintervjeni f'kollaborazzjoni mill-qrib mal-Istati Membri u n-negozji tal-UE skont l-Istrateġija tal-UE għall-Aċċess għas-Swieq imtejba, is-sena l-oħra l-Kummissjoni eliminat sa 35 ostaklu kummerċjali, fost l-oħrajn fiċ-Ċina, il-Ġappun, l-Indja u r-Russja. Dawn il-miżuri kienu mifruxa fuq tmien setturi ewlenin tal-esportazzjoni u tal-investiment tal-UE, inklużi l-agrikoltura u s-sajd, il-karozzi, it-tessuti u l-ġilda, l-inbejjed u l-ispirti, il-kożmetiċi, il-prodotti minerali, il-partijiet tal-inġenji tal-ajru u t-tagħmir tal-ICT. Xi wħud minnhom affettwaw ukoll diversi setturi b'mod orizzontali. Ostakli għall-kummerċ u għall-investiment li ġew eliminati fl-2018 kienu jinkludu, fost l-oħrajn: Sfond L-infurzar tar-regoli tal-kummerċ internazzjonali ġie identifikat bħala prijorità ewlenija fl-istrateġija “Kummerċ għal Kulħadd” tal-Kummissjoni tal-2015. It-tneħħija tal-ostakli kummerċjali huwa kompitu ewlieni tal-Kummissjoni flimkien mal-enfasi aktar b'saħħitha fuq l-implimentazzjoni tal-ftehimiet kummerċjali tal-UE. Is-sħubija tal-UE għall-Aċċess għas-Swieq imtejba għandha l-għan li tiżgura li l-kumpaniji tagħna jkunu jistgħu jikkompetu f'kundizzjonijiet ekwi meta jkunu qed ifittxu opportunitajiet ta' esportazzjoni u investiment f'pajjiżi barra mill-Ewropa. Ir-rapport tal-Kummissjoni dwar l-Ostakli għall-Kummerċ u l-Investiment ġie ppubblikat kull sena sa mill-bidu tal-kriżi ekonomika tal-2008, u huwa kompletament ibbażat fuq l-ostakli għall-kummerċ u l-investiment fis-swieq barranin, irrapportati mill-kumpaniji Ewropej. Il-Kummissjoni nediet ukoll Ġranet ta' Aċċess għas-Suq fi Stati Membri biex iqajmu kuxjenza fost kumpaniji iżgħar dwar kif l-UE tista' tgħin biex jiġu indirizzati l-ostakoli li jħabbtu wiċċhom magħhom. Fi ftit aktar minn 12-il xahar, saru avvenimenti ma' negozji lokali fid-Danimarka, Spanja, in-Netherlands, il-Litwanja, il-Portugall u Franza. Wara l-pubblikazzjoni tas-37 Rapport Annwali dwar l-attivitajiet tal-UE fir-rigward tal-Antidumping, l-Antisussidji u ta' Salvagwardja fit-28 ta' Marzu 2019, dan huwa t-tieni rapport dwar l-infurzar maħruġ mill-Kummissjoni fl-2019. Rapport li jippreżenta progress fl-implimentazzjoni tal-ftehimiet kummerċjali tal-UE se jiġi ppubblikat aktar tard din is-sena. Għal Aktar Informazzjoni Rapport dwar l-Ostakli għall-Kummerċ u l-Investiment Skeda informattiva Lista ta' ostakli koperti fir-rapport Studji tal-każijiet Link għall-Bażi ta' Data ta' Aċċess għas-Suq biex jiġu rrapportati l-ostakoli għall-kummerċ Is-37 Rapport Annwali dwar l-attivitajiet tal-UE fir-rigward tal-Antidumping, l-Antisussidji u ta' Salvagwardja